钦定古今图书集成/明伦汇编/氏族典/第077卷 > 《滕县志》 > 吴喜
## 钦定古今图书集成/明伦汇编/氏族典/第077卷 > 《滕县志》 > 吴喜

按《宋书吴喜传》：“喜，吴兴临安人，本名喜公，太宗减为
喜。初出身为领军府白衣吏。少知书，领军将军沈演
之甚知之。演之门生朱重民入为主书，荐喜为主书
书史，进为主图令史。太祖尝求图书，喜开卷倒进之，
太祖怒，遣出。会沈庆之征蛮，启太祖请喜自随，使命
去来，为世祖所知赏。世祖建义，喜遇病，不堪随庆之”
下。事平，世祖以喜为主书，擢为诸王学官令，左右尚
方令，河东太守，殿中侍御史。大明中，黟、歙二县有亡
命数千人，攻破县邑，杀害官长。世祖遣喜将数十人
诱说群贼，贼即归降。太宗初即位，四方反叛，东兵尤
急，喜请得精兵三百，致死于东。上大说，即假建武将
军，简羽林勇士配之。喜率马步东讨，所至克捷，迁步
兵校尉，封竟陵县侯。东土平定，又率所领南讨，迁辅
国将军、寻阳太守。南贼退走，喜追讨，平定荆州，迁前
军将军。泰始四年，改封东兴县侯，仍除使持节、督交
州广州之郁林宁浦二郡诸军事、辅国将军、交州刺
史，不行，又除右军将军、淮陵太守，假辅师将军，兼太
子左卫率。五年，转骁骑将军。其年，魏寇豫州，喜统诸
军出讨，大破魏于荆亭。军还，复以本位兼左卫将军。
六年，又率军拒魏，加节、督豫州诸军事、假冠军将军。
明年，还京都。初，喜东征，白太宗，得寻阳王子房及诸
贼帅，即于东枭斩。东土既平，喜见南贼方炽，虑后翻
覆受祸，乃生送子房还都，凡诸大主帅皆得全活。上
衔之。及平荆州，恣意剽掳，赃私万计。又尝对宾客言“汉高、魏武本是何人？”上闻之，益不说。后喜乞中散大
夫，上尤疑骇。会上有疾，为身后之虑，以喜素得人情，
疑其将来不能事幼主，乃赐死。